Man gevonnis vir 86-jarige se wurgmoordArgieffoto: SAPD/Facebook ŉ Man is vandeesweek in die Wes-Kaapse hooggeregshof gevonnis vir die moord op Daphne Mavis Higgins (86), die vrou wat in Mei 2015 wreed in haar huis in Bellville vermoor is. Joseph Vuzile Mbata is vroeër vandeesweek skuldig bevind op aanklagte van moord, huisbraak en roof met verswarende omstandighede. Hy is Donderdag tot effektief 20 jaar tronkstraf gevonnis. Maroela Media het vroeër berig Higgins se liggaam is op 15 Mei 2015 in haar huis in Heemstede, Groenvallei, aangetref. Sy het bloed aan haar kop en gesig gehad en haar hande was met ŉ pers trui agter haar rug vasgebind. Die hof het gedurende die verhoor gehoor Higgins is verskeie kere aangerand en verwurg. Volgens die polisie was Higgins se huis omgekeer en is laaie oopgetrek soos haar aanvaller daardeur gesoek het. Higgins se motor, ŉ rekenaar, televisiestel en ander huishoudelike items is uit haar huis gesteel. Haar motor is die dag ná haar moord ongeveer 1 km van haar huis gevind. Dit het tydens die verhoor aan die lig gekom dat Mbata saam met nog ŉ man in die week voor Higgins se dood by haar huis gewerk het waar hulle die dak van ŉ braaikamer herstel het. Jaziem Adams, wat saam met Mbata gewerk het, het in sy getuienis gesê hy en Mbata het terwyl hulle by die huis gewerk het “ŉ skralerige, ouerige vrou” by die huis gesien, maar nie met haar gepraat nie. Adams het gesê hy het eers ŉ paar dae ná Higgins se moord gehoor die vrou by wie hulle die vorige week gewerk het, is vermoor. Mbata is ŉ paar dae ná Higgins se moord in hegtenis geneem nadat van die goed wat uit haar huis gesteel is in sy besit gevind is. Hy het deurentyd skuld op die aanklagte teen hom ontken.